Danmarks største dagligvarekoncern, Salling Group, peger på, at andre virksomheder har mere brug for økonomisk hjælp på grund af coronakrisen end dem selv.

Lige nu er indgangspartierne lukkede til Salling i Aalborg. Coronakrisen har sat en midlertidig stopper for handlen i det kendte nordjyske stormagasin. Og ejeren, Danmarks største dagligvarekoncern, Salling Group, der ejer Bilka, Føtex, Netto, BR og de to Salling-stormagasiner i Aarhus og Aalborg har sendt 1900 medarbejdere hjem, fordi koncernens to stormagasiner og BR-butikker har haft lukket på grund af coronakrisen. Men på trods af krisen ønsker Salling Group ikke at modtage hjælp fra staten, som de ellers er berettigede til. - Vi har besluttet ikke at tage imod pengene. Der er nogen, der har mere brug for dem. Vi vurderer, at vi kommer ud med et pænt overskud næste år - måske ikke så stort som i år - men et pænt overskud. Så skal vi ikke tage imod pengene, når vi stadig leverer et godt resultat, siger Salling Groups administrerende direktør, Per Bank, til TV 2 Business. Direktøren forudser, at selv om koncernen vil komme ud af 2020 med et dårligere regnskab end i 2019, vil Salling Group stadig have et overskud på et par milliarder kroner. Siden coronakrisen brød ud, og restauranterne lukkede, har Salling Group solgt flere fødevarer i sine kæder Netto, Bilka og Føtex, og salget er i øjeblikket ti procent højere end normalt.